|  |
| --- |
| PATVIRTINTA  Kaišiadorių meno mokyklos  direktoriaus pavaduotojos ugdymui  pavaduojančios direktorių 2019 m. birželio 10 d.  įsakymu Nr. V-164 |

**KAIŠIADORIŲ MENO MOKYKLOS**

**DARBUOTOJŲ KVALIFIKACIJOS TOBULINIMO TVARKOS APRAŠAS**

**I. BENDROSIOS NUOSTATOS**

1. Šis aprašas (toliau – Aprašas) reglamentuoja Kaišiadorių meno mokyklos (toliau – Mokyklos) darbuotojų kvalifikacijos tobulinimo prioritetus, tikslus, uždavinius, būdus, formas, organizavimą ir lėšų, skirtų kvalifikacijos tobulinimui, naudojimą.

2. Aprašas parengtas vadovaujantis Pedagogų kvalifikacijos tobulinimo koncepcija, patvirtinta Lietuvos Respublikos švietimo ir mokslo ministro 2012 m. gegužės 30 d įsakymu Nr. V-899‚ 2007 m. kovo 29 d įsakymu Nr. ISAK-556 „Dėl valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimo nuostatų patvirtinimo“, Lietuvos Respublikos švietimo ir mokslo ministro 2017 m. rugpjūčio 25 d. įsakymu Nr. V-647 „Dėl valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų 2017-2019 metų kvalifikacijos tobulinimo prioritetų“ bei dera su Mokyklos veiklos tikslais ir uždaviniais.

3. Apraše vartojamos sąvokos:

**Edukacinė išvyka** – išvyka, kurios metu įgyjamos ar plėtojamos bendrosios bei dalykinės kompetencijos.

**Konferencija** – Švietimo ir mokslo ministerijos, universitetų ar kolegijų, kitų profesinių mokyklų, asociacijų ir kt. organizuotas teorinis diskusinis susirinkimas, viešos konsultacijos, pasitarimas, grupių, rengiančių naujus švietimo dokumentus, darbas, trunkantis ne mažiau kaip 6 akademines valandas, vykdomas pagal programą.

**Kvalifikacijos tobulinimas** – formalus arba neformalusis švietimas ir savišvieta, kuriais siekiama įgyti, plėtoti profesinei veiklai reikalingas kompetencijas.

**Kvalifikacijos tobulinimo programa** – kompetencijų plėtojimo planas ir jo realizavimo aprašas, kuriame nusakyti mokymo(si) tikslai, uždaviniai, formos, turinys, įgyvendinimo nuoseklumas, trukmė, numatyti mokymo(si) metodai ir priemonės, plėtojamos, įgyjamos kompetencijos ir jų vertinimas.

**Kvalifikacijos tobulinimo renginys** – veikla pagal kvalifikacijos tobulinimo programą arba aprašą.

**Seminaras** – dėstytojo, lektoriaus vadovaujama interaktyvi dalyvių sąveika pagal kvalifikacijos tobulinimo programą.

**Stažuotė** – ne trumpesnė nei 10 darbo dienų veikla su profesija susijusiose darbo vietose kur nors išvykus, kuria siekiama įgyti ar plėtoti praktinės profesinės veiklos ir bendrąsias kompetencijas, įgyti praktinės patirties.

**Mokymai** - tai mokymo forma, skirta tobulinti ir lavinti įstaigos darbuotojų gebėjimus, gilinti žinias bei motyvuoti juos efektyvesniam darbui.

**II. KVALIFIKACIJOS TOBULINIMO TIKSLAS IR UŽDAVINIAI**

4. Kvalifikacijos tobulinimo tikslai ir uždaviniai:

4.1.Tikslas - skatinti Mokyklos darbuotojus plėtoti savo dalykines ir bendrąsias kompetencijas, praktinius įgūdžius siekiant užtikrinti aukštą ugdymo kokybę.

4.2. Uždaviniai:

4.2.1. sudaryti sąlygas dalyvauti kvalifikacijos tobulinimo renginiuose pagal Mokyklos darbuotojų kvalifikacijos tobulinimo prioritetus metams (1 priedas), Mokyklos iškeltus metinius veiklos tikslus bei atsižvelgiant į asmeninius darbuotojo poreikius, suderintus su darbuotoją kuruojančiu vadovu;

4.2.2. skatinti, kad Mokyklos darbuotojai kvalifikacijos tobulinimo renginiuose įgytas žinias ir gebėjimus taikytų praktinėje veikloje ir didinti jų atsakomybę už ugdymo kokybę;

4.2.3. plėtoti profesinį bendradarbiavimą ir gerosios darbo patirties sklaidą;

4.2.4. racionaliai naudoti kvalifikacijai tobulinti skirtas Mokyklos lėšas.

**III. KVALIFIKACIJOS TOBULINIMO PRINCIPAI**

5. *Lygiateisiškumas.* Teisę tobulinti kvalifikaciją renginiuose, atliepiančiuose Mokyklos veiklos prioritetus, tikslus bei uždavinius turi visi Mokyklos darbuotojai.

6. *Tęstinumas.* Darbuotojų kvalifikacijos tobulinimas – nenutrūkstamas procesas.

7. *Sistemingumas.* Mokyklos darbuotojai įvairias kompetencijas ugdo sistemingai.

8. *Pasirenkamumas.* Mokyklos darbuotojai gali pasirinkti kvalifikacijos tobulinimo renginius atsižvelgdami į nustatytus kvalifikacijos tobulinimo prioritetus, metodinės veiklos kryptis, suderintas su kuruojančiu vadovu savo veiklos tobulintinas sritis ir kompetencijas.

9. *Suinteresuotumas.* Kvalifikacijos tobulinimo renginiuose įgytas dalykines žinias ir gebėjimus, bendrąsias kompetencijas Mokyklos darbuotojai taiko praktinėje veikloje siekiant geresnės ugdymo kokybės, dalinasi su kolegomis.

**IV. KVALIFIKACIJOS TOBULINIMO TOBULINIMO FORMOS, BŪDAI IR ORGANIZAVIMAS**

10. Kvalifikacijos tobulinimo formos ir būdai (individualus seminaro lankymas, kursų organizavimas Mokykloje, savišvieta, dalinimasis patirtimi ir kt.) pasirenkami siekiant įgyvendinti Mokyklos prioritetus, tikslus ir uždavinius bei individualų kvalifikacijos tobulinimosi planą, siejamą su dalyko specifika, savišvieta.

11. Vadovaujantis Lietuvos Respublikos švietimo įstatymo 49 straipsniu sudaromos sąlygos kiekvienam pedagoginiam darbuotojui pasinaudoti teise ne mažiau kaip 5 dienas per metus dalyvauti kvalifikacijos tobulinimo renginiuose.

12. Individualus Mokyklos darbuotojo kvalifikacijos tobulinimas siejamas su atestacijos rekomendacijomis, dalyko specifika, savęs tobulinimo programa, tiesioginių vadovų rekomendacijomis.

13. Individualus darbuotojų kvalifikacijos tobulinimas arba stažuotė Lietuvoje ar užsienyje leidžiama tik iš anksto tai suderinus su Mokyklos direktorium.

14. Mokyklos vadovai gali siūlyti vykti į kvalifikacijos tobulinimo renginius darbuotojams, jei mano tai esant reikalinga ir būtina (dėl Mokyklos strategijos ir tikslų įgyvendinimo, darbuotojo kompetencijos stokos, aukštesnės kvalifikacinės kategorijos įgijimo ir pan.).

15. Darbuotojas, vykstantis į kvalifikacijos tobulinimo renginius ne darbo metu (poilsio dienomis, atostogų metu, nedarbo dieną) neprivalo informuoti ar prašyti leidimo juose dalyvauti. Poilsio, atostogų dienos, tokiu atveju nėra kompensuojamos.

16. Administracijos atstovų kvalifikacijos tobulinimas siejamas su šalies teisės aktų pakeitimais, profesijos specifika, savęs tobulinimu ir pan. Dėl jų dalyvavimo kvalifikaciniame renginyje kiekvienu atveju sprendžia direktorius.

17. Siekiant efektyviai naudoti lėšas, į kvalifikacijos tobulinimo renginius, organizuojamus kituose respublikos miestuose, administracija gali deleguoti vieną atstovą.

18. Mokyklos darbuotojai, pasirinkę kvalifikacijos tobulinimo renginius, išvykos galimybes ir sąlygas derina su Mokyklos direktoriumi:

18.1. informuoja Mokyklos direktorių apie ketinimą vykti į kvalifikacijos tobulinimo renginį, aptaria vykimo būtinumą ir tikslingumą;

18.2. jei mokytojas kvalifikacijos tobulinimo renginyje ketina pristatyti savo darbo Mokykloje patirtį, prieš registruodamasis į šį renginį, supažindina Mokyklos direktorių su savo pranešimu ir gauna jo pritarimą dėl dalinimosi gerąją patirtimi;

18.3. suderina pamokų vadavimą;

18.4. ne vėliau, kaip prieš 3 dienas iki vykimo į kvalifikacijos tobulinimo renginį darbuotojas pateikia prašymą. Mokyklos direktorius rašo įsakymą leisti vykti. Kartu su prašymu pridedama: kvalifikacijos renginio organizatoriaus kvietimas, skelbimas, raštas, programa ar kitas informacinis dokumentas. Taip pat suderinamas poreikis dėl apmokėjimo už kvalifikacijos tobulinimo renginį, kelionės išlaidas.

19. Grįžęs iš kvalifikacijos tobulinimo renginio, darbuotojas:

19.1. dalyvio mokesčio sąskaitą- faktūrą, kelionės bilietus (jei buvo susitarta dėl apmokėjimo) pateikia buhalterijai ne vėliau kaip per 3 darbo dienas;

19.2. kvalifikacijos tobulinimo pažymėjimo kopiją ne vėliau kaip per 3 darbo dienas pateikia pavaduotojui ugdymui.

20. Mokytojai, grįžę iš kvalifikacinių renginių, atlieka gautos informacijos sklaidą esant poreikiui.

21. Pavaduotojas ugdymui kalendorinių metų pabaigoje (iki gruodžio 31 d.) apibendrina mokytojų ir kitų darbuotojų dalyvavimą kvalifikacijos tobulinimo renginiuose;

**V. KVALIFIKACIJOS TOBULINIMUI SKIRTŲ LĖŠŲ PANAUDOJIMAS**

22. Darbuotojų kvalifikacijos tobulinimas gali būti finansuojamas iš savivaldybės biudžeto lėšų , taip pat ir pačių kvalifikacijos tobulinimo renginių dalyvių lėšomis arba kitų šaltinių lėšomis (pvz.: rėmėjų, projekto).

23. Trūkstant lėšų kvalifikacijos tobulinimas gali būti finansuojamas iš dalies.

**VI. BAIGIAMOSIOS NUOSTATOS**

23. Dalyvavimas kvalifikacijos tobulinimo renginiuose Lietuvoje ar užsienyje yra pripažįstamas pagal kvalifikacijos tobulinimo renginį organizavusios ar vykdžiusios institucijos išduotus pažymėjimus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_